# Die Schedelsche Weltchronik (deutsch):043

| 042 <<<Vorheriges Blatt | Die Schedelsche Weltchronik Blatt XLIII | Nächstes Blatt>>> 044 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XLII verso:

Vnder disem ist die niderlag vnd zersto$^e$rung. aber villeicht der ersten vnd nicht der andern Troye beschehen. vnd alda hat sich das fu$^e$rnemst anzeigen der zeit vnnd geschichten der kriechen angefangen. Dannenher haben sie ir historien vnnd geu$^e$bte handelung beschriben. Imm ersten oder andern iar nach niderlag vnd zersto$^e$rung der stat troye vnd das was amm dritten iar Abdon das richters israhel.
Vnder disem Athanis sollen die troyanischen krieg beschehen sein: dieweil Mnesteus bey den Atheniernn. vnnd Polisides bey den Sichioniern regirten.
Thineus was der. xxviij. ko$^e$nig der assirier. vnder dem auch das reich Sichiniorum sich endet. zu der zeit heli des briesters. vnnd het geweret. ix$^c$. xxxviiij. iar. darnach warden briester Carni genant gesetzet.
Iesse oder ysay het siben su$^e$n vnnd zwu to$^e$chter. der namen hie beschriben sind.

## XLIII recto:

Blat XXXXIII
Homerus der Asianisch poet ob allen kriechyschen der hohberu$^e$mbtst (von des zeit vnd leben vngewise anzeygung sind) hat zu der zeit Saul des ko$^e$nigs israhel gereichßnet. vnd ist von den atheniern fu$^e$r vnsynnig gehalten worden. daru$^e$mb das er saget das die go$^e$tter vnder ineselbs streyt gefurt hetten. vnd wiewol die geschichtbeschreiber von disem Homero sagen das er seiner kraft vnd auch alters halben ein fu$^e$rst nit allein der poeten sunder auch der naturlichen meister bey den kriechen genant vnd gehalten worden. vnd das er vor allen andern der gedechtnus offenbar ist gewesen sey. vnd auch das das er hat tichten wo$^e$llen warlicher vnd clerlicher dann al andere an den tag hepracht hab. yedoch schreibt Policratus dise torheit von ime dz er (daru$^e$mb das er ein leichtfertige frag im von schiflewten oder vischernn fu$^e$rgelegt nit het wißen auszelo$^e$sen. vnd deßhalben von den selben schiflewten vnschamiglich vnd ho$^e$nlich belachet wardt) als mit vergiftten gschoss der schand zumm tod durchdrungen den geyst auf sendet. dann ainßmals gieng er bey dem meer spacirn mit auferhebten angesicht gegen dem himel gleich als in eynen getrachte entzu$^e$cket. als ine nw etlich vischer die amm gestat beieinander saßen vnd mit einander redten vnd gewand wu$^e$rmlein von iren klaidern laßen ersehen hetten vnd lachten. do fraget er sie wz sie hetten. sie antwurten vnd sprachen. Die wir fiengen die haben wir nit. vnd die wir nit gefangen haben. die haben wir noch. aber Homerus warff sein gedancken nit auff die wu$^e$rmlein oder lewße die die vischer maynten. sunder auff die visch vnd gedachte wie das ymmer gesein mo$^e$cht zehaben die vngefangen visch vnd die gefangen nit zehaben Ettlich sagen das Homerus auß diser sach also verpittert das er daru$^e$mb vnsinnig worden sey vnd sich erhenckt hab. Diser Homerus hat nach der zal der kriechischen buchstaben. xxiiij. bu$^e$cher von der nyderlag vnd gefencknus Troye. vnd nach derselben anzal auch souil bu$^e$cher von der irrfart Vlixis auff dem meer geschriben. vnnd lebet. c. vnd. viij. iar schier alweg plind
Anchises ein sun Capis des Troianers wardt von Sibilla phrigia fu$^e$rgewar net das die stat Troya vergeen wu$^e$rd daru$^e$mb gieng er in die wildtnus der welde vnd wonet in der eyno$^e$de vnd vnderstunde sich der huetung des vihs. in den offt die reichthu$^e$mer der alten waren. vnd do er bey Simeontem dem fluss mit dem vihe webert do wardt er von Venere der go$^e$ttin liebgehabt. vnd im auß ir nach ir beder vermischung geporn der sun Eneas. der regiret in welschen landen. diss haben die betriger des groben volcks ertichtet vnd ire eeprecherey vnd iunckfraw swechung bedecket.
Eneas der Anchises sun ist imm sechsten iar der herrschung Labdon in welsche land komen vnd ob allen andern an gestalt vnd geradigkeit adelich vnnd preyßlich gewest. der sich mit seinem vater ved Ascanio seinem sun vnd mit Creta seiner nererin zu vil Troyanern gesellet vnd nach ersto$^e$rung Troye von den kriechen in das ellennd versendet ward. vnd kome also in welsche land mit. xx. schiffen vnd erwecket vil krieg. Diser sol die tochter Priami zu einem weib gehabt haben. vnd auß irrsale des gepo$^e$ffels fu$^e$r einen got gehalten worden sein.
Codrus was Melanti des ko$^e$nigs sun. vnnd der letst ko$^e$nig der Athenier. vnd fieng an zeregirn imm. xxvij. iar Samuelis herrschung vnd regiret. xxi. iar. vnd nach seinem tod haben die ko$^e$nig der athenier ein endschafft gehabt. Diser hat sich nit in ko$^e$niglichez sunder in geringem vnd verworffem klaid. darinn er vnkentlich was williglich in den tod gegeben. daru$^e$mb das er mit seinem tod sein volck von den veinden erledigen mo$^e$cht. vnd wiewol er den fu$^e$rsten vnd herren ein lo$^e$blich ebenpild an diser seiner tat gelassen hat so volgen ime doch wenig oder gar keiner nach vnnd von diser seiner wunderperlichen trew wegen wirdt er von den heiligen leren offt eingezogen gleich als ob ein figur cristi in im vergangen wer. dann do er ein wissen het dz die peloponeser von den go$^e$ttern ein antwutt hette empfangen dz dz heer syge vnd u$^e$berwindung het dess ko$^e$nig imm streyt erslagen wurd auff dz dann sein heer dem syge erlangen mo$^e$cht so stelle er sich an die eu$^e$ßern spitzen der feinde vnd ließ sich erslagen. do das die Peloponeser erkanten do ließen sie pald vomm krieg vnd warden die Athenir erledigt. diser Codrus wolt zu obsyge seines volcks liber also sterben. dann nach niderlag seins volcks erlich leben. Do nw Codrus also gestorben was do wardt der Athenier stand so lang durch ratherrliche o$^e$berkeit darnach geregirt bis Solon der treffenlich gesetzgeber zu einem hertzogen erwelt wardt. Also haben die athenischen ko$^e$nig von dem hindersten iar der hebreyschen dinstperkeit bis auff disen Codrum. iiij$^c$. lxxxvij. iar geregirt.
Ascanius ein sun Enee auß Creu$^e$sa Priami des ko$^e$nigs tochter. der ander ko$^e$nig der lateinischen hat die stat Albam gepawet vnnd daselbst geregiret. vnd ist ein ko$^e$nig der Albanier genant. vnd sind auch sein nachkomen Albanier geheyßen worden.